जगुआर (बाल कविता)
जगुआरक मतलब नञि चीता,
ओ तँऽ आनहि जीव छी ।
 किछु-किछु तेन्दुआ सनि देखबामे,
तेसर पैघ बिलाड़ि अछैतहु,
बहुतहि ओ शक्तिशाली ।
 छोट मुदा सुगठित काय छै,
फुर्ती छै सब पर भारी । ।
 छोट मुदा खूब मोट पएर छै,
बड़ छै पएरक मजगूती ।
 मगर - काछुकेँ चीड़ि सकैतछि,
हरीन आदि प्राणिक बुझलहि अछि,
पैघ बिलाड़ि शिकार करैछ ।
 साँप - मगर - कछुआ सरिसृप जे,
दिनचर छी, रातिचर सेहो ओ,
नबका दुनिञा केर बासी अछि,
तेन्दुआ आओर बिलाड़ि जेकाँ ओ,
आसानीसँ गाछ चढ़ैछ ।
 पानि हेलि कऽ ओ बाघहि सनि,
नदी - धारकेँ पार करैछ । ।
 "जगुआरेट" आमेजन घाटीक,
भाषा केर छी शब्द ।
 तकरहिसँ जगुआर बनल अछि,
अहँसभकेँ जँ फुरए नऽव किछु,
कही मैथिली नाम ।
 ता धरि जगुआरहि मिथिलामे,
*१ - आइ - काल्हि जगुआर या जैग्युआर (JAGUAR) शब्द श्रव्य ओ दृश्य माध्यम (AUDEOVISUAL MEDIA) पर बेसी चर्चित भऽ गेल अछि आ कतेकहु बेर ओकर भ्रामक अर्थ "चीता" धिया-पुतसभकेँ बताओल जाइत अछि । मुदा से नञि, चीता ओ जगुआर दूनू दू जन्तु अछि - एकदम भिन्न । चीता पुरना दुनिञाक (एसिया ओ अफ्रिका महादेशक) मूल निवासी अछि जखनि कि जगुआर नबका दुनिञाक (दछिनबारी ओ उतरबारी अमेरिका महादेशक) मूल निवासी । जगुआर सम्पुर्ण दछिनबारी अमेरिका आ उतरबारी अमेरिकाक माँझ ओ दछिनबारी भागक वन्य क्षेत्रमे पाओल जाइत अछि । जगुआर बहुत किछु तेन्दुआ सनि लागैत आछि, मुदा तेन्दुआसँ सेहो भिन्न अछि । जगुआरक चाम पर बनल कारी घेरेबाक बीचमे एकटा कारी बुनका रहैत अछि पर, तेनुआमे से नञि । बाँकी, आन अन्तरसभ तँऽ अछिअहि ।
 *२ - जगुआर बिलाड़ि कुलमे (Family - FELIDAE) आकार ओ भारक अनुसारेँ तेसर (क्रमशः बाघ ओ सिंहक बाद) सभसँ पैघ सदस्य अछि मुदा ताहि अनुरूपेँ ओ बहुत शक्तिशाली होइत अछि । बिलाड़ि कुलक आन कोनहु सदस्य मगर ओ काछु केर शिकार नञि करैत अछि मुदा जगुआर अपन शक्तिशाली श्वदन्त दाँत (CANINE TEETH) ओ हन्वास्थिक (MANDIBLE) बलेँ मगरक मजगूत खाल ओ कछुआक मजगूत खोलकेँ चीड़ि दैत अछि ।
 *३ - बाघ, सिंह आ तेनुआ मुख्यतः रातिचर होइत अछि जखनि कि चीता दिनचर । मुदा जगुआर दिनचर ओ रातिचर दूनू होइत अछि, मतलब कि ओ दिन ओ राति दूनू समय समान रूपेँ शिकार करबामे सक्षम अछि आ शिकार करैत अछि ।
 *४ - अंग्रेजीक "जगुआर" शब्द आमेजन घाटीक क्षेत्रीय भाषाक शब्द "जगुआरेट" सँ लेल गेल अछि आ तेँ एहि ठाम मैथिलीमे सेहो हम ओहि शब्दक यथावत प्रयोग कयल अछि । मैथिलीमे जगुआर विदेशज श्रेणीक शब्द भेल ।
 मैथिली पाक्षिक इण्टरनेट पत्रिका "विदेह" केर 210म अंक (15 सितम्बर 2016) (वर्ष 9, मास 105, अंक 210) केर "बालानां कृते" स्तम्भमे प्रकाशित । 